Maak seker jou aftrekkings word reg gedoen - Jy en die RegJy en die Reg
Tuis › Regsvrae › Maak seker jou aftrekkings word reg gedoen
Maak seker jou aftrekkings word reg gedoen
Vrydag | 05 Oktober | 2018
Ingevolge artikel 33 van die Wet op Basiese Diensvoorwaardes ("die wet") moet 'n werknemer skriftelike inligting oor sy of haar besoldiging ontvang. Die wet vereis verder dat hierdie skriftelike inligting, ook genoem 'n werknemer se salarisstrokie, jou verdienste asook die bedrag en doel van enige aftrekking(s) moet uiteensit. Artikel 34A van die wet reguleer die betaling van bydraes aan voordeelfondse soos 'n pensioen-, voorsorg-, aftree-, mediese of soortgelyke fonds. In hierdie verband bepaal die wet dat 'n werkgewer voordeelfondsbydraes binne sewe dae aan die fonds moet oorbetaal.
Baie werknemers aanvaar bloot dat hul salarisstrokies korrek is en bêre dit sonder om die inligting daarin deeglik na te gaan. Gevalle waar werknemers se voordeelfondsbydraes en/of belasting nie korrek afgetrek en oorbetaal word nie, kan ernstige finansiële gevolge inhou.
Voorkoming is beter as genesing, dus moedig ons werknemers aan om hul salarisstrokies elke maand noukeurig na te gaan. Kontak gerus ons Dienssentrum by 0861 25 24 23 as jy enige navraag hieromtrent het.